Deċiż id-destin ta’ tradizzjoni marbuta mal-festa ta’ San Gejtanu fil-Ħamrun… il-ġirja bl-istatwa titulari fid-dħul tal-puċissjoni lura fil-Knisja se tibqa’ ssir. tvm.com.mt jinsab infurmat li l-awtoritajiet tal-Knisja f’Malta b’digriet mogħti lbieraħ mill-Isqof iddeċiedew li l-ġirja tradizzjonali bl-istatwa tibqa ssir fid-dħul tal-purċissjoni lura fil-Knisja nhar il-festa filgħaxija. Dan wara li fl-aħħar festa ċċelebrata f’Awwissu, waqt il-ġirja l-istatwa għal ftit ma spiċċatx mal-art fuq iz-zuntier fejn setgħet weġġgħet ukoll lin-nies. F’Novembru l-Kappillan tal-Parroċċa ta’ San Gejtanu ġie ppreżentat b’rapport minn kummissjoni li waqqaf dwar id-dħul tal-vara. Il-kummissjoni kellha tistudja x’wassal għall-inċident, tirrakkomanda l-ġirja tibqax issir, u jekk se tinżamm it-tradizzjoni, tirrakkomanda miżuri biex jitnaqqas ir-riskju ta’ korriment u ħsara. Ix-xahar li għadda kelliem għall-Kurja qal li r-rapport tal-Kummissjoni ġie diskuss fl-organi konsultattivi tal-parroċċa iżda mhux disponibbli għall-midja. Żied jgħid li r-rapport u l-kummenti li saru, intbagħtu ma’ talba li għamel il-Kappillan lill-Kurja biex il-parroċċa tingħata gwida dwar x’għandu jsir. Fil-ġimgħat li għaddew l-istatwa ta’ San Gejtanu ttieħdet għar-restawr fejn kelliem għall-Kurja qal li nstabet ħsara fl-istatwa iżda mhux magħruf jekk din kinitx hemm qabel l-aħħar festa. Ara d-Digriet tal-Kurja billi tagħfas fuq dan il-link: DIGRIET